Document ID: 32010R1097

A BIZOTTSÁG 1097/2010/EU RENDELETE
(2010. november 26.)
a vállalkozások statisztikai célú nyilvántartása közös keretének létrehozásáról szóló 177/2008/EK európai parlamenti és tanácsi rendeletnek a bizalmas adatok Bizottság (Eurostat) és központi bankok közötti cseréje tekintetében történő végrehajtásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vállalkozások statisztikai célú nyilvántartása közös keretének létrehozásáról és a 2186/93/EGK tanácsi rendelet hatályon kívül helyezéséről szóló, 2008. február 20-i 177/2008/EK európai parlamenti és tanácsi rendeletre (1) és különösen annak 12. cikkére,
mivel:
(1)
A 177/2008/EK rendelet közös keretet hoz létre a kizárólag statisztikai célokra szolgáló vállalkozásregiszterek számára, hogy harmonizált keretek között tartsa fenn a vállalkozásregiszterek fejlődését.
(2)
A Bizottság és a nemzeti központi bankok, illetve a Bizottság és az Európai Központi Bank között a bizalmas adatok - kizárólag statisztikai célú - cseréjének elő kell segítenie az Európai Unióban a multinacionális vállalatcsoportokra vonatkozó adatok minőségének biztosítását. Ezért meg kell határozni az ilyen bizalmas adatok formátumát, a biztonságos és bizalmas kezelésükre vonatkozó intézkedéseket, valamint a nemzeti központi bankoknak, illetve az Európai Központi Banknak történő továbbításuk eljárását, biztosítandó, hogy az adatokat kizárólag statisztikai célra használják fel.
(3)
Az Európai Központi Bank által végzett statisztikai adatgyűjtésről szóló, 1998. november 23-i 2533/98/EK tanácsi rendelet (2) szerint azok az adatok, amelyeket a Központi Bankok Európai Rendszerének tagjai az Európai Statisztikai Rendszer hatóságaitól kaptak, kizárólag statisztikai célokra használhatók fel. A Központi Bankok Európai Rendszere tagjainak biztosítaniuk kell az Európai Statisztikai Rendszer hatóságai által átadott bizalmas statisztikai adatok fizikai és logikai védelmét is. Az Európai Központi Bank éves titoktartási jelentést tesz közzé a statisztikai adatok bizalmas jellegének garantálására elfogadott intézkedésekről.
(4)
Az összeegyeztethetőség biztosítása végett az e rendelet szerint továbbított adatállományoknak célszerű ugyanazokat a névformátumokat, adatrekord-szerkezeteket és meződefiníciókat használniuk, amelyeket a vállalkozások statisztikai célú nyilvántartása közös keretének létrehozásáról szóló 177/2008/EK európai parlamenti és tanácsi rendeletnek a bizalmas adatok Bizottság (Eurostat) és a tagállamok közötti cseréje tekintetében történő végrehajtásáról szóló, 2009. március 11-i 192/2009/EK bizottsági rendelet (3) használ.
(5)
Az ebben a rendeletben előírt intézkedések összhangban vannak az európai statisztikai rendszer bizottságának a véleményével,
ELFOGADTA EZT A RENDELETET:
1. cikk
Formátum
(1) A 177/2008/EK rendelet 12. cikkének (2) bekezdése szerint továbbított adatoknál a melléklet A. részében meghatározott formátumot kell használni.
(2) Az adatokat és a metaadatokat az európai statisztikai rendszer szabványai szerint és az Eurostat vállalkozásregiszterekkel kapcsolatos ajánlásait tartalmazó kézikönyvének (Eurostat Business Registers Recommendations Manual) a Bizottságnál (Eurostatnál) elérhető legfrissebb kiadásában meghatározott szerkezetben kell továbbítani.
2. cikk
A bizalmas kezelésre vonatkozó intézkedések
A melléklet B. részében meghatározott jellemzőket, köztük a bizalmasságra vonatkozó jelzéseket a Bizottság (Eurostat) kizárólag statisztikai célra továbbíthatja a nemzeti központi bankoknak és az Európai Központi banknak, feltéve hogy a továbbítást a megfelelő nemzeti hatóság kifejezetten engedélyezte, és - amennyiben az adatokat egy nemzeti banknak továbbítják - a multinacionális vállalatcsoportnak legalább egy egysége az adott nemzeti központi bank tagállamának területén található.
3. cikk
Biztonsági intézkedések
(1) A Központi Bankok Európai Rendszere tagjai számára e rendelet szerint csak azt követően továbbíthatóak bizalmas adatok, ha hatáskörükön belül a 2533/98/EK rendelet 8a. és 8b. cikke szerint megtették a szükséges intézkedéseket annak biztosítására:
-
hogy az adatok védve legyenek, különösen a bizalmasként megjelölt adatok biztonságos, korlátozott és ellenőrzött hozzáférésű területen legyenek tárolva,
-
hogy az adatok kizárólag statisztikai célokra legyenek felhasználva,
-
hogy az intézkedésekről szóló információ szerepeljen a 2533/98/EK rendelet 8b. cikkében említett éves titoktartási jelentésben, vagy a nemzeti központi bankok vagy az Európai Központi Bank az intézkedésekről más módon tájékoztassák a Bizottságot (Eurostat) és a megfelelő nemzeti hatóságokat.
(2) Az adatokat titkosított formában továbbítják.
4. cikk
Továbbítási eljárás
(1) Az e rendelet értelmében továbbított adatokat és metaadatokat elektronikus formában kell cserélni.
(2) Az adatokat és a metaadatokat a Bizottság (Eurostat) által a bizalmas adatok továbbítására használt biztonságos médiumon keresztül vagy biztonságos távoli hozzáférésen keresztül kell továbbítani.
5. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. november 26-án.

Labels: 12
4
19